Ds Walsermuseum findt sich im dourf Z' Kantmud, warschinlich dar erstu Walserainsidlung (13. hunderkjor) im lainder g'biat.  Es ïst in ainem hus vam 1628 ongeruchts, dos dank dar arbait der wounru sine ursprunglichu aigenschafte häd ubercheme.  Im Walserhus chad mu ds lebi und d' brucha der aswennigu Walserg'mai g'sei. Under as ainzigs toch  findind sich d' wounung, der godu und der stodal.  Nua der godu häd - wia in alli berghiser - stainmure. Er ïst van ainer holzwand in zwai g'holda g'tailte. In ainem ïst hit as grouss tuu ong'zaichud und ds andra ïst als godu fïr ds vei usrïste.  In ainem tail ds gode chad mu noch da' stand g'sei, ds g'hold, wo ds husvolch häd aswenn g'lebed. Der stand ïst ds herz ds Walserhus g'si. Da haind d' ljit g'gasse und g'werchud im länge tzsieschrutoler winter und foul häd mu im samstog umobend z'semmend g'sasse. Im stand häd mu g'sunge, g'tanzud, gigu oder trumpu g'spiljt. In aimmourd haind d' wiber und di techtre bi'm liacht g'sasse um z' g'sein biatze, spinne und werchu zam strichnatji. Im andrenourd haind d' manna und d' jungu sitzra g'sasse, wenn si van danna sind haimcheme.  Im "ses" häd mu d'oltu Walserstourie g'zolt. D'oltu ljit haind g'said, si haigi da' chritzgang der verstourbnuseilu g'sei, di haigi vïrsich dam Gournergletscher g'wandlud mid dam g'zunte fingerlji , um ihru weg z' zinte.  Mu häd ds g'zoltji vam verlourne tol g'zolt, aswo fum berg under schnei und g'frouru verbourgne, wo d'eltru sind durchg'gange, wenn si vam Wallis im Tzsieschrutol sind g'fore, g'fiarte vam held Hainrich Stauffacher.  Im Walserhus häd mu ckais fir umprannt, um sich z' erhaitze. Im stand ïst nua a' stainine haizoufu g'si, der ïst ober vam andre stïbji - dam firhus - g'si i'g'laidte. Im firhus häd mu ds fir umprannt nua fïr z'chäisu und firu.  Ds Walsermuseum häd zwai  firhiser und zwai godma.  Oubna da' gode sind d' schlofstube und a' ljikki zimmermans werchstuba. In disem g'hold sind d' oltu werchg'schirri b'halte.  In ainer schlofstubu findind sich as bett, as legred, an kardanzia und an brudchastu mid dam linwand.  In dar andru stubu chad mu d'aswennigu Walser hiachlaider g'sei. In disem g'hold sind auch d' g'schrirri fïr ds huslebi b'halte, villa alji va' holz oder stai, dan ainzigi erlangbori mateirinu.  A b'sonderhait der walserhiser: d'  holzwänd haind ds ganza a "seilbalgu" g'hobe. Wenn aswer ist im hus g'stourbe, so haind d' husljit d' ljikki "balgu" (pfansterlji) arg'to, um z'tüann d'seilu us'z'gehn. Si haind sa darnoh richtig b'to, umdos d' seil cheinde nimme im hus ercheirre.  Usser dam gode - der stainmure häd - ïst ds walserhus van ainem holzine schopf umlaidts. Hia häd mu im churze bergsummer ds hai und ds omad loh trochni, ebi si im stodal fïr da' winter z' zuatroge.  Oubna d' stube sind der stodal und  der spicher. Im stodal häd mu ds hai b'halte und im spicher sind d'ernourungsmittla (rokkis und wiss melu, chouri, wïrst und broud) g'si erholti. Ds broud häd mu nua ais oder zwaimol im jor g'bache.  Ds toch ïst mid stainblattu g'tachuts.  Vourna dam hus ïst as scheins platzji mid ainem olte brunne und ds ganz dourf chad mu als as museum ds walservolchs schätze va' wegen siner hïbschi und frewwi .